UZZIŅA

Rīgā

25.08.2020. Nr. 30.1-8.5/NP/128614

Uz 21.07.2020. Nr. b/Nr.

10.08.2020. Nr. b/Nr.

Zemnieka saimniecība “X”

Paziņošanai EDS

Par uzziņas sniegšanu

Valsts ieņēmumu dienests ir izskatījis zemnieka saimniecības “X”, (turpmāk – Iesniedzējs) 2020.gada 21.jūlija iesniegumu par uzziņas sniegšanu (turpmāk – iesniegums) un 2020.gada 10.augusta papildu ziņas, un sniedz šādu uzziņu.

Iesniegumā sniegts šāds faktu apraksts.

Iesniedzējs informē, ka plāno noslēgt nekustamā īpašuma iegādes darījumu un, lai pareizi piemērotu normatīvo aktu noteikumus attiecībā uz iedzīvotāju ienākuma nodokli, pamatojoties uz Administratīvā procesa likuma 98.pantu “tiesības uz uzziņu par savām tiesībām”, lūdz sniegt uzziņu par zemāk norādīto jautājumu.

Iesniedzējs norāda, ka ir nekustamā īpašuma pircējs – Latvijā reģistrēta zemnieku saimniecība. Nekustamā īpašuma pārdevēji ir – fiziska persona Latvijas Republikas pilsonis un nerezidents, dzīvojošs ASV (Amerikas Savienotās Valstis). Pārdodamais nekustamais īpašums – lauksaimniecības zeme.

Iesniedzējs lūdz apstiprināt, ka šajā situācijā tiek piemēroti likuma “Par iedzīvotāju ienākuma nodokli” 11.7 panta trešās daļas noteikumi un ienākums no šī nekustamā īpašuma atsavināšanas ar nodokli netiek aplikts, jo tiek izpildīti visi likuma 11.7 panta trešajā daļā noteiktie nosacījumi un proti:

1. īpašumtiesības uz nekustamo īpašumu atsavināšanas rezultātā iegūst Uzņēmumu reģistrā reģistrēta zemnieku saimniecība; – Iesniedzējs ir Uzņēmumu reģistrā reģistrēta zemnieku saimniecība;
2. vismaz vienā taksācijas periodā no pēdējiem trim pirmstaksācijas periodiem vairāk nekā pusi Iesniedzēja saimnieciskās darbības ieņēmumiem, bet ne mazāk kā 3000 *euro* gadā veido ieņēmumi no lauksaimnieciskās darbības – Iesniedzēja saimnieciskās darbības ieņēmumi no lauksaimnieciskās darbības 675556 *euro*, kopējais neto apgrozījums 2019. gadā 693920 *euro*.
3. lauksaimniecības zemes pārdevējs atbilst kritērijam – ir persona, kurai kā bijušajam zemes īpašniekam vai viņa mantiniekam saskaņā ar likumu “Par zemes privatizāciju laiku apvidos” atjaunotas īpašuma tiesības uz zemi, kas pēc tās lietošanas mērķa ir lauksaimniecības zeme.

Uzziņa nepieciešama, jo nekustamā īpašuma pārdevējs ir konsultējies Valsts ieņēmumu dienestā un ir saņēmis norādījumus, ka gadījumos, ja nekustamo īpašumu pārdod nerezidents, ienākuma izmaksātajam no izmaksātās atlīdzības ir jāietur trīs procentu likme un pārdevējs nav ticis informēts par likuma “Par iedzīvotāju ienākuma nodokli” 11.7 panta nosacījumiem. Līdz ar to pārdevējs šaubās par pareizu rīcību nodokļa piemērošanā uz šo darījumu.

Iesniedzējs uzskata, ka likuma “Par iedzīvotāju ienākuma nodokli” 3.panta trešās daļas 7.1 punkts, 8.panta trešās daļas 11.punkts, 15.panta septītās daļas noteikumi ir vispārīgās normas attiecībā uz iedzīvotāju ienākuma nodokļa piemērošanu, ja nekustamo īpašumu atsavina nerezidents.

Savukārt likuma “Par iedzīvotāju ienākuma nodokli” 11.7 panta noteikumi Iesniedzēja ieskatā ir speciālā norma attiecībā uz visiem gadījumiem, ja tiek atsavināta lauksaimniecības zeme un tiek izpildīti visi minētajā pantā noteiktie nosacījumi. Likuma “Par iedzīvotāju ienākuma nodokli” 11.7 panta noteikumi tiek piemēroti neatkarīgi vai nekustamā īpašuma pārdevējs ir rezidents vai nerezidents.

Lai izvērtētu iesniegumā minētā darījuma ekonomisko būtību un sniegtu uzziņu par likuma “Par iedzīvotāju ienākuma nodokli” normu piemērošanu, saskaņā ar Administratīvā procesa likuma 99.panta pirmo daļu, kurā noteikts, ka, sagatavojot uzziņu, ja nepieciešams, iestāde var prasīt no Iesniedzēja papildu ziņas, Valsts ieņēmumu dienests 2020.gada 31.jūlija vēstulē Nr.30.1-8.5/NP/116401 “Par papildu ziņu pieprasīšanu” lūdza Iesniedzēju:

1) identificēt iesniegumā minēto nekustamo īpašumu, norādot kadastra numuru;

2) identificēt iesniegumā minētā nekustamā īpašuma pārdevēju un atbilstoši Administratīvā procesa likuma 38.panta pirmajai daļai, iesniegt noformētu rakstveida pilnvaru, kas apliecina Iesniedzēja tiesības pārstāvēt konkrēto fizisko personu un saņemt uzziņu par tās tiesībām iesniegumā minētajā konkrētajā tiesiskajā situācijā.

Iesniedzējs 2020.gada 10.augustā sniedza šādas papildu ziņas.

Atbildot uz Valsts ieņēmumu dienesta 2020.gada 31.jūlija vēstulē Nr.30.1-8.5/NP/116401 “Par papildu ziņu pieprasīšanu”, Iesniedzējs iesniedza nekustamā īpašuma pirkuma līguma projekta kopiju, kas atspoguļo plānotā darījuma būtību starp Iesniedzēju kā nekustamā īpašuma pircēju un nerezidentu kā nekustamā īpašuma pārdevēju.

Iesniedzot papildu ziņas, Iesniedzējs lūdz apstiprināt, ka šajā gadījumā ir jāņem vērā likuma “Par iedzīvotāju ienākuma nodokli” 11.7 panta trešās daļas noteikumi un ka ienākums no šī nekustamā īpašuma atsavināšanas ar nodokli netiek aplikts, jo tiek izpildīti visi likuma “Par iedzīvotāju ienākuma nodokli” 11.7panta trešajā daļā noteiktie nosacījumi.

Turklāt Iesniedzējs norāda, ka papildu ziņu pieprasījumā Valsts ieņēmumu dienests raksta “Iesniedzējam no ienākumiem, kas tiek izmaksāti nerezidentam atsavinot nekustamo īpašumu, nodokli trīs procentu apmērā jāietur ienākuma izmaksas brīdī un jāiemaksā to budžetā ne vēlāk kā ienākuma izmaksas mēnesim sekojošā mēneša piektajā datumā, neatkarīgi no tā vai ienākums ir apliekams ar nodokli.” Iesniedzējs lūdz sniegt papildu skaidrojumu par šo norādi, ka nodoklis ir jāietur neatkarīgi vai ienākums ir apliekams ar nodokli. Vai šajā apgalvojumā nav pretruna?

Bez tam papildu ziņu pieprasījumā Valsts ieņēmumu dienests raksta, ka Iesniedzējs uzdod jautājumu par nekustamā īpašuma pārdevēja tiesībām, līdz ar to Iesniedzējam ir jāiesniedz attiecīga pilnvara no pārdevēja. Atbildot uz šo norādi Iesniedzējs paskaidro, ka pieprasa skaidrojumu nevis par nekustamā īpašuma pārdevēja tiesībām, bet gan par to, vai Iesniedzējam ir jāizpilda likuma “Par iedzīvotāju ienākuma nodokli” 4.panta pirmās daļas 2.punkts vai arī šajā gadījumā ir piemērojami likuma “Par iedzīvotāju ienākuma nodokli” 11.7 panta trešās daļas noteikumi.

Valsts ieņēmumu dienests, izvērtējot Iesniedzēja iesniegumā un papildu ziņās sniegto faktu aprakstu un no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, sniedz šādu uzziņu.

Likuma “Par iedzīvotāju ienākuma nodokli” 11.7panta trešajā daļā noteikts, ka ar nodokli neapliek ienākumu no tāda nekustamā īpašuma atsavināšanas, kurš pēc lietošanas mērķa ir lauksaimniecības zeme, ja ir izpildīti visi turpmākie nosacījumi:

1) īpašumtiesības uz nekustamo īpašumu tā atsavināšanas rezultātā iegūst zemnieku saimniecības īpašnieks, persona, kura Uzņēmumu reģistrā reģistrēta kā komercsabiedrība, individuālais komersants vai zemnieku saimniecība vai Valsts ieņēmumu dienestā – kā saimnieciskās darbības veicēja vai īpašumtiesības uz nekustamo īpašumu tā atsavināšanas rezultātā iegūst Latvijas zemes fonds;

2) vismaz vienā taksācijas periodā no pēdējiem trim pirmstaksācijas periodiem vairāk nekā pusi no šīs panta daļas 1.punktā minētās personas saimnieciskās darbības ieņēmumiem, bet ne mazāk kā 3000 *euro* gadā, veido ieņēmumi no lauksaimnieciskās darbības vai arī šī persona saņem valsts vai Eiropas Savienības atbalsta maksājumus lauksaimniecībai un lauku attīstībai kā jaunais lauksaimnieks;

3) lauksaimniecības zemes pārdevējs – maksātājs atbilst vienam no šādiem kritērijiem:

a) ir persona, kura veic lauksaimniecisko darbību un atbilst šīs panta daļas 2.punktā noteiktajiem kritērijiem,

b) ir persona, kura pirms lauksaimnieciskās darbības pārtraukšanas, sasniedzot pensionēšanās vecumu, nodarbojusies ar lauksaimniecisko darbību un pirms pensionēšanās atbildusi šīs panta daļas 2.punktā noteiktajiem kritērijiem,

c) ir persona, kurai kā bijušajam zemes īpašniekam vai viņa mantiniekam saskaņā ar likumu “[Par zemes privatizāciju lauku apvidos](https://likumi.lv/ta/id/74241-par-zemes-privatizaciju-lauku-apvidos)” atjaunotas īpašuma tiesības uz zemi, kas pēc tās lietošanas mērķa ir lauksaimniecības zeme,

d) ir persona, kura nekustamo īpašumu, kas pēc lietošanas mērķa ir lauksaimniecības zeme, saņēmusi mantojumā no šā punkta “a”, “b” vai “c” apakšpunktā minētajām personām,

e) ir persona, kura nekustamo īpašumu, kas pēc lietošanas mērķa ir lauksaimniecības zeme, saņēmusi uz dāvinājuma līguma pamata no šā punkta “a”, “b”, “c” vai “d” apakšpunktā minētās fiziskās personas, kuru ar dāvinājuma saņēmēju saista laulība vai radniecība līdz trešajai pakāpei [Civillikuma](https://likumi.lv/ta/id/225418-civillikums) izpratnē.

Likuma “Par iedzīvotāju ienākuma nodokli” pārejas noteikumu 108.punktā noteikts, ka šā likuma [11.7 panta](http://likumi.lv/doc.php?id=56880#p11.7) trešās daļas 3.punktā noteiktos kritērijus nepiemēro no 2014.gada 1.jūlija līdz 2023.gada 1.jūlijam.

Papildu ziņām pievienotajā pirkuma līguma projektā norādīts, ka 1/2 domājamās daļas lauksaimniecības zemes pārdevējs ir persona J. Saskaņā ar Valsts ieņēmuma rīcībā esošo informāciju, ASV dzīvojošais J nodokļu piemērošanas nolūkiem ir Latvijas nerezidents, savukārt pircējs – Iesniedzējs, ir Uzņēmumu reģistrā reģistrēta zemnieku saimniecība, kuras saimnieciskās darbības ieņēmumi no lauksaimnieciskās darbības 2019.gadā sastāda 693920 *euro*. Iesniedzējs norāda, ka atbilst likuma “Par iedzīvotāju ienākuma nodokli” 11.7 panta trešās daļas nosacījumiem.

Atbildot uz jautājumu par likuma “Par iedzīvotāju ienākuma nodokli” 11.7 panta piemērošanu Iesniedzēja tiesiskajā situācijā, paskaidrojam.

Likuma “Par iedzīvotāju ienākuma nodokli” 2.panta 2.punktā noteikts, ka nodokli maksā fiziskās personas (turpmāk – maksātāji), kas atbilstoši likumam “Par nodokļiem un nodevām” ir ārvalstu nodokļu maksātāji (turpmāk – arī nerezidenti) un taksācijas periodā ir guvuši ienākumus Latvijas Republikā.

Likuma “Par iedzīvotāju ienākuma nodokli” 3.panta trešās daļas 7.1 punktā noteikts, ka ārvalstu nodokļu maksātāja (nerezidenta) ar nodokli apliekamais ienākums ir ienākums no Latvijas Republikā esoša nekustamā īpašuma atsavināšanas un citu kapitāla aktīvu atsavināšanas ienākums atbilstoši šā likuma [11.9 pantam](http://likumi.lv/doc.php?id=56880#p11.9), izņemot ienākumu no publiskā apgrozībā esošu finanšu instrumentu atsavināšanas, arī no Latvijas vai citas Eiropas Savienības dalībvalsts vai Eiropas Ekonomikas zonas valsts un pašvaldību parāda vērtspapīru atsavināšanas.

Saskaņā ar likuma “Par iedzīvotāju ienākuma nodokli” 11.9 panta otrās daļas 4.punktu šā likuma izpratnē kapitāla aktīvi ir nekustamais īpašums (ieskaitot nekustamā īpašuma iegūšanas tiesības).

Tādējādi nerezidenta ar iedzīvotāju ienākuma nodokli apliekamais ienākums ir ienākums no Latvijas Republikā esoša nekustamā īpašuma atsavināšanas.

Saskaņā ar likuma “Par iedzīvotāju ienākuma nodokli” 4.panta pirmās daļas 2.punktu nodokli aprēķina un budžetā iemaksā no ienākumiem, kas noteikti šā likuma 17.panta desmitajā un divpadsmitajā daļā, – to izmaksātājs.

Atbilstoši likuma “Par iedzīvotāju ienākuma nodokli” 17.panta divpadsmitajai daļai, no šā likuma [3. panta](https://likumi.lv/doc.php?id=56880#p3) trešās daļas 1., 2., 3., 4., 7.1, 8., 9.2, 10., 10.1, 11., 12., 13., 14., 14.1, 15., 20., 21., 22., 23., 24., 25. un 26. punktā minētajiem ienākumiem nodoklis tiek ieturēts ienākuma izmaksas vietā un iemaksāts budžetā ne vēlāk kā ienākuma izmaksas mēnesim sekojošā mēneša piektajā datumā.

Turklāt likuma “Par iedzīvotāju ienākuma nodokli” 17.panta 12.1 daļā noteikts, ka komersants, individuālais uzņēmums (arī zemnieka vai zvejnieka saimniecība), kooperatīvā sabiedrība, nerezidenta pastāvīgā pārstāvniecība, iestāde, organizācija, biedrība un nodibinājums, kas izmaksājis fiziskajai personai – nerezidentam – tādus ienākumus, no kuriem saskaņā ar šo likumu nodoklis ieturams izmaksas vietā vai aprēķināšanas brīdī, izsniedz nerezidentam apliecinājumu par Latvijas Republikā taksācijas gadā no attiecīgā ienākumu izmaksātāja gūtajiem ienākumiem un par tiem samaksāto iedzīvotāju ienākuma nodokli.

Saskaņā ar likuma “Par iedzīvotāju ienākuma nodokli” 15.panta septīto daļu šā likuma [3. panta](https://likumi.lv/doc.php?id=56880#p3) trešās daļas 7.1 punktā minētajam ienākumam, ja šā ienākuma izmaksātājs atbilstoši šā likuma [17. panta](https://likumi.lv/doc.php?id=56880#p17) divpadsmitajai un 12.2 daļai ietur nodokli ienākuma izmaksas vietā, tiek piemērota trīs procentu likme no izmaksātās atlīdzības apmēra.

Tādējādi Iesniedzējam pērkot nekustamo īpašumu no Latvijas nerezidenta, jāpiemēro likuma “Par iedzīvotāju ienākuma nodokli” 4.panta pirmās daļas 2.punkts, 17.panta divpadsmitā daļa un 15.panta septītā daļa.

Saskaņā ar 2010.gada 21.septembra Ministru kabineta noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 110.punktu, nodoklis no izmaksām fiziskajai personai – nerezidentam ieturams ienākuma izmaksas vietā, piemērojot likuma 17.panta desmito un divpadsmito daļu, ja nerezidenta ienākums saskaņā ar likuma 3.panta trešo daļu ir apliekams ar nodokli, un par fiziskās personas – nerezidenta gūtajiem ienākumiem un samaksāto nodokli Latvijas Republikā iesniedzams pārskats (4.pielikums).

Savukārt 2010.gada 21.septembra Ministru kabineta noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 112.punktā noteikts, ka saskaņā ar likuma 17.panta 12.1 daļu komersants, individuālais uzņēmums (arī zemnieku vai zvejnieku saimniecība), kooperatīvā sabiedrība, iestāde, biedrība, nodibinājums, cita privāto tiesību juridiskā persona, nerezidenta pastāvīgā pārstāvniecība un fiziskā persona, kas reģistrēta kā saimnieciskās darbības veicēja, kura izmaksājusi fiziskajai personai – nerezidentam tādus ienākumus, no kuriem saskaņā ar likumu nodoklis ieturams ienākuma izmaksas vietā, izsniedz nerezidentam apliecinājumu par nerezidenta taksācijas gadā gūtajiem ienākumiem un samaksāto nodokli Latvijas Republikā (6.pielikums).

Ņemot vērā minēto, Iesniedzējam izmaksājot nerezidentam likuma “Par iedzīvotāju ienākuma nodokli” 3.panta trešās daļas 7.1 punktā minēto ienākumu, ir pienākums ieturēt iedzīvotāju ienākuma nodokli izmaksas vietā 3 procentu apmērā arī tādā gadījumā, ja nekustamā īpašuma pārdevējam – nerezidentam no darījuma neveidojas ienākums no kapitāla pieauguma (ienākums nav apliekams ar nodokli), kā arī iesniegt ienākuma saņēmējam apliecinājumu par nerezidenta ienākumu (6.pielikums) un Valsts ieņēmumu dienestam pārskatu par nerezidenta gūtajiem ienākumiem un samaksāto nodokli Latvijas Republikā (4.pielikums).

Sniedzot uzziņu, tika piemērotas šādas tiesību normas: likuma “Par iedzīvotāju ienākuma nodokli” 2.panta 2.punkts, 3.panta trešās daļas 71 punkts, 4.panta pirmās daļas 2.punkts, 15.panta septītā daļa, 17.panta divpadsmitā daļa un 12.1 daļa, 11.9 panta otrās daļas 4.punkts, 11.7 panta trešā daļa, likuma “Par iedzīvotāju ienākuma nodokli” pārejas noteikumu 108.punkts, 2010.gada 21.septembra Ministru kabineta noteikumu Nr. 899 “Likuma “Par iedzīvotāju ienākuma nodokli” normu piemērošanas kārtība” 110.punkts un 112.punkts.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektora p.i. D.Pelēkā

ŠIS DOKUMENTS IR ELEKTRONISKI PARAKSTĪTS AR

DROŠU ELEKTRONISKO PARAKSTU UN SATUR LAIKA ZĪMOGU